Garsfontein-moorde: Name van susters bekendArgieffoto Die polisie het Donderdagaand die name van die oorledenes in Dinsdagaand se aanval by hul huis in Garsfontein in die ooste van Pretoria aan Maroela Media bekend gemaak. Kapt. Ilze Jones, woordvoerder van die Garsfontein-polisie, het gesê die oorledenes is as dr. Anna Moloto (43) en haar suster Mahlodi Moloto (39) geïdentifiseer. “Al drie die oorlewendes word steeds in die waakeenheid van ŉ plaaslike hospitaal behandel,” het Jones gesê. Die drie oorlewendes is dr. Moloto se 59-jarige lewensmaat, vermoedelik ŉ senior beampte van die departement van toerisme, sy 30-jarige dogter en ŉ huiswerker. Niemand is nog in verband met die voorval in hegtenis geneem nie en die ondersoek duur voort. Kol. Kervin Solomons, stasiebevelvoerder van die Garsfontein-polisie, het inwoners Woensdagaand tydens ŉ nagwaak verseker dat die ondersoek hoë prioriteit geniet. “Ons is besig om alle leidrade op te volg en die verdagtes op te spoor en sal geen steen onaangeroer laat nie,” het hy gesê. Intussen het die veiligheidsmaatskappy ADT gesê hy het sy sigbaarheid in die buurt verhoog. “ŉ Wag is buite die perseel geplaas en bykomende gewapende-reaksievoertuie is in die omgewing ontplooi om die veiligheid van inwoners te verseker. ADT se berader is ook betrek om die slagoffers en familie by te staan,” het ADT gesê. Maroela Media het vroeër berig die polisie het ŉ soektog van stapel gestuur na drie verdagtes wat Dinsdagaand op die gesin se huis in Miasstraat in Garsfontein toegeslaan en hulle met skerp voorwerpe aangeval het. Die Moloto-susters is op die toneel dood. Die aanvallers het met twee televisiestelle en die een slagoffer se voertuig op die vlug geslaan. Die dogter kon kort daarna, Woensdag omstreeks 00:30, daarin slaag om te ontsnap en het hulp by die bure ontbied. Die voertuig is later verlate in Yeoville in Johannesburg opgespoor.